พาณิชย์ รับคุมราคายายาก แต่กำหนดให้ขายไม่เกินราคาหน้าฉลาก
พาณิชย์ รับคุมราคายายาก แต่กำหนดให้สถานพยาบาลขายไม่เกินราคาหน้าฉลาก
18 มิ.ย. 2558

นายบุณยฤทธิ์ กัลยาณมิตร อธิบดีกรมการค้าภายใน เปิดเผยถึงการแก้ปัญหายาแพงในสถานพยาบาลว่า กรมฯ คงไม่สามารถควบคุมราคายา ตามพ.ร.บ.ราคาสินค้าและบริการ พ.ศ. 2542 ได้ เพราะยาที่ขายในประเทศไทยมีจำนวนมาก และยารักษาโรคเดียวกันมีหลายชนิด จึงเป็นเรื่องยากหากจะควบคุมราคา แต่ได้แก้ปัญหาเรื่องดังกล่าวแล้ว
โดยที่ประชุมคณะกรรมการอำนวยการและคณะกรรมการดำเนินการแก้ไขปัญหาราคาค่ารักษาพยาบาลแพง ประกอบด้วยหน่วยงานที่เกี่ยวข้อง เช่น กระทรวงสาธารณสุข สำนักงานคณะกรรมการอาหารและยา(อย.) กรมการค้าภายใน ฯลฯ ได้เห็นชอบให้ผู้ผลิตและจำหน่ายยา ต้องพิมพ์ราคาจำหน่ายยาลงบนบรรจุภัณฑ์ให้ชัดเจน และกำหนดให้สถานพยาบาลต้องจำหน่ายยาตามราคา หรือต้องไม่เกินราคาที่ระบุบนบรรจุภัณฑ์ รวมถึงให้ผู้เข้ารับการรักษามีสิทธิ์ไม่ซื้อยาจากสถานพยาบาลได้
พร้อมระบุว่า ในระหว่างนี้กระทรวงสาธารณสุขต้องทำความเข้าใจกับผู้ผลิตและจำหน่ายยาในเรื่องดังกล่าว และเชื่อว่าไม่น่าจะมีการฉวยโอกาสพิมพ์ราคายาที่สูงเกินจริงลงไปบนบรรจุภัณฑ์ เพราะ อย.มีต้นทุนราคายาที่ขายในไทยอยู่แล้ว และเมื่อทำความเข้าใจกับผู้ผลิตเสร็จแล้ว สามารถส่งเรื่องมาให้กรมการค้าภายใน ในฐานะเลขานุการคณะกรรมการกลางว่าด้วยราคาสินค้าและบริการ(กกร.) ที่มี พล.อ.ฉัตรชัย สาริกัลยะ รมว.พาณิชย์ เพื่อเสนอให้ กกร.ออกประกาศกำหนดให้ผู้ผลิตพิมพ์ราคายาบนบรรจุภัณฑ์ต่อไป หากผู้ใดฝ่าฝืนจะมีโทษปรับไม่เกิน 100,000 บาท จำคุกไม่เกิน 5 ปี หรือทั้งจำและปรับ